Oppsummering av myndighetenes anbefaling for skjermbruk
1. Begrens tiden og tilpass alderen
For barn i alderen 6–12 år anbefales maks 1–1,5 time skjermtid per dag utenom skolen. Husk at en 6-åring bør ha betydelig mindre tid enn en 12-åring. Det viktigste er de gode vanene i hverdagen, og ikke om man ser en film sammen i helgen.
2.  Hold barna unna sosiale medier
Myndighetene anbefaler at foreldre sørger for at barna på barneskolen ikke skal bruke TikTok, Snapchat, Instagram, Facebook eller WhatsApp. Åpne chattefunksjoner og gruppemeldinger i denne alderen fører ofte til misforståelser, digital utestenging og stress. Det er i tillegg fort gjort at barn blir eksponert for noe man ikke burde sett.
3.  Unnå kjøp av Smartelefon (om mulig)
En egen smarttelefon med fri internettilgang gjør skjermbruken privat og flytter den inn på barnerommet eller i lommen på vei til skolen. Hvis barnet trenger mobil, bør man vurdere en tastetelefon/knappetelefon. Husk samtidig at noen er avhengig av smartelefon av medisinske eller andre grunner.
4.  Samkjør grensene på trinnet
Det er mye lettere å stå i grensene når vi snakker sammen. Bruk foreldremøtene til å lage felles kjøreregler for klassen. Når barna opplever at de andre på trinnet har de samme rammene, minker det sosiale presset. Vær tidlig ute med å sette grenser, det skaper forutsigbarhet for barna.
5.  Ta kontroll over teknologien (bruk foreldrekontroll)
Ikke gi barna fri, uskjermet tilgang til internett. Bruk foreldrekontroll på hjemmenett, mobil og nettbrett. Skru av chattefunksjoner og sett sperre for bruk av penger i spill. 
6. Skap skjermfrie soner
Hold soverommet skjermfritt. Skjermbruk bør avsluttes den siste timen før leggetid for å sikre god søvnkvalitet. La også felles måltider og familieaktiviteter være mobilfrie soner. La spilling og nettbrett-bruk foregå på stuen eller kjøkkenet, ikke isolert på barnerommet. Sitter du i nærheten, er det lettere å engasjere seg, spørre hva de gjør på, og fange opp om de opplever noe ubehagelig.
7.  Unngå skjerm som trøst
Når barnet er sint, lei seg eller frustrert, bør vi unngå å bruke skjermen som en kjapp avleder. Barnet trenger hjelp fra en voksen til å sette ord på og regulere følelsene sine (samregulering).



8.  Vær gode forbilder 
Barna gjør ikke som vi sier, de gjør som vi gjør. Som voksne må vi legge bort vår egen telefon. Foreldres overdrevne skjermbruk forstyrrer samspill og går ut over barnets behov for oppmerksomhet.

Se gjerne Foreldrehverdag | Bufdir for mer informasjon og råd tilpasset alderen på barnet ditt.
Hilsen FAU ved Fridalen skole

